49. ΑΠΟΦΑΣΗ ΥΠΟΥΡΓΟΥ ΕΘΝΙΚΗΣ ΟΙΚΟΝΟΜΙΑΣ ΚΑΙ ΕΡΓΑΣΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ Αριθ. Φ 51/2012 της 12/24 Μαρτ. 1998 (ΦΕΚ Β΄ 287) Ρυθμίσεις για την ασφάλιση του προσωπικού των θυγατρικών εταιρειών του ΟΤΕ στο ΤΑΠ – ΟΤΕ. Έχοντας υπόψη: 1.Τις διατάξεις της παρ. 2δ του δεύτερου άρθρου του Νόμ. 2257/94 (Α 197). 2.Τις διατάξεις του Νόμ. 1558/85 «Κυβέρνηση και Κυβερνητικά Όργανα» (Α 137), το Π.Δ. 437/85 «Καθορισμός και ανακατανομή των αρμοδιοτήτων των Υπουργείων» (Α 157). 3.Το Π.Δ. 372/95 «Μεταφορά της Γενικής Γραμματείας Κοινωνικών Ασφαλίσεων από το Υπουργείο Υγείας, Πρόνοιας και Κοινωνικών Ασφαλίσεων στο Υπουργείο Εργασίας» (ΦΕΚ 201 Α). 4.Τις διατάξεις του Π.Δ/τος 213/1992 (102 Α). 5.Την αριθ. 80078/4-10-96 (Β΄ 924) κοινή απόφαση του Πρωθυπουργού και του Υπουργού Εργασίας και Κοινωνικών Ασφαλίσεων «Ανάθεση αρμοδιοτήτων στους Υφυπουργούς Εργασίας και Κοινωνικών Ασφαλίσεων». 6.Τις διατάξεις του άρθρ. 27 του Νόμ. 2081/92 (Α 154), όπως τροποποιήθηκε με την παρ. 2 του άρθρ. 1 του Νόμ. 2469/1997 (Α 38). 7.Το γεγονός ότι από τις διατάξεις της απόφασης αυτής δεν προκαλείται επιβάρυνση στον Κρατικό Προϋπολογισμό αλλά ούτε και στον Προϋπολογισμό των Ταμείων Ασφάλισης Προσωπικού ΟΤΕ και Αρωγής Προσωπικού ΟΤΕ. 8.Την απόφαση του Δ.Σ. του ΤΑΠ-ΟΤΕ που λήφθηκε κατά την 3340/26-6-97 συνεδρίασή του, αποφασίζουμε: 39.Μ.α.46-49 Ταμείο Ασφαλίσεως Προσωπικού Ο.Τ.Ε.(Τ.Α.Π.-Ο.Τ.Ε.) Ασφάλιση των εργαζομένων στις θυγατρικές Εταιρείες του ΟΤΕ. Άρθρ.1.-α.Το Προσωπικό των θυγατρικών εταιρειών του ΟΤΕ ασφαλίζεται σε όλους τους κλάδους ασφάλισης του Ταμείου Ασφαλίσεως Προσωπικού ΟΤΕ και του Ταμείου Αρωγής Προσωπικού ΟΤΕ, σύμφωνα με όσα ορίζονται στις διατάξεις του Καταστατικού τους, όπως αυτές ισχύουν κάθε φορά. β.Οι Εταιρείες υποχρεούνται να αναγγέλλουν την πρόσληψη του προσωπικού με έγγραφό τους στα Ταμεία, στο οποίο θα αναγράφονται τα πλήρη στοιχεία του νεοπροσλαμβανόμενου, η ημερομηνία πρόσληψης, η εργασιακή του σχέση, οι πάσης φύσεως αποδοχές του και η υπεύθυνη δήλωση ασφάλισής του. Επίσης οι εταιρείες υποχρεούνται να αποστέλλουν στα Ταμεία κάθε μήνα επίσημα έγγραφα με τα στοιχεία που αφορούν την υπηρεσιακή και μισθολογική κατάσταση των ασφαλισμένων όπως προαγωγές, μισθούς, αναπροσαρμογές μισθών, επιδόματα πολυετούς υπηρεσίας, παραμονής στον ίδιο βαθμό, θέσεως, οικογενειακών βαρών κ.λ.π. γ.Οι προβλεπόμενες εισφορές εργοδότου και ασφαλισμένου υπολογίζονται στις αποδοχές του ασφαλισμένου όπως ορίζεται από τις οικείες καταστατικές διατάξεις των Ταμείων Ασφάλισης Προσωπικού ΟΤΕ και Αρωγής Προσωπικού ΟΤΕ και τις διατάξεις του Νόμ. 2084/92 (ΦΕΚ 165 τ.Α΄) όπως ισχύουν κάθε φορά. δ.Οι διατάξεις των παρ. 3, 4, 5 του άρθρ. 11 του Καταστατικού του ΤΑΠ-ΟΤΕ έχουν εφαρμογή και για το προσωπικό των θυγατρικών εταιρειών του ΟΤΕ. ε.Η εισφορά του ασφαλισμένου παρακρατείται από τις εταιρείες κατά την καταβολή των αποδοχών των ασφαλισμένων και αποδίδεται μαζί με την εισφορά του εργοδότη στα Ταμεία, σύμφωνα με όσα ορίζονται στις διατάξεις του Καταστατικού τους. στ.Οι εργοδότες (θυγατρικές εταιρείες του ΟΤΕ) υποχρεούνται να θέτουν στη διάθεση των Ταμείων και των ελεγκτικών τους οργάνων, οποιοδήποτε στοιχείο τους ζητηθεί και αφορά την ασφάλιση του προσωπικού τους, τις αποδοχές, την καταβολή των ασφαλιστικών εισφορών κ.λ.π. ζ.Η ιατροφαρμακευτική και νοσοκομειακή περίθαλψη του προσωπικού των θυγατρικών εταιρειών του ΟΤΕ, παρέχεται με τους όρους και προϋποθέσεις που προβλέπει ο Κανονισμός Περίθαλψης του Ταμείου Ασφάλισης Προσωπικού ΟΤΕ για όλους τους ασφαλισμένους του. η.Οι εργοδότες (θυγατρικές εταιρείες του ΟΤΕ) υποχρεούνται από την έναρξη ισχύος του παρόντος όπως σε κάθε περίπτωση, σε διαγωνισμούς θεώρηση φορολογικών βιβλίων ή στοιχείων κ.λ.π., καταθέτουν απαραίτητα βεβαίωση περί καταβολή ή διακανονισμού των οφειλομένων ασφαλιστικών εισφορών, εκδιδομένης κατόπιν αιτήσεώς τους από τα Ταμεία. Συνταξιοδότηση των εργαζομένων στις θυγατρικές Εταιρείες του ΟΤΕ Άρθρ.2.-α.Το προσωπικό των θυγατρικών εταιρειών του ΟΤΕ, θεμελιώνει δικαίωμα συνταξιοδότησης σύμφωνα με όσα ορίζουν οι διατάξεις του Καταστατικού των Ταμείων Ασφάλισης Προσωπικού ΟΤΕ και Αρωγής Προσωπικού ΟΤΕ και τις διατάξεις του Νόμ. 2084/92 (ΦΕΚ 165 τ.Α΄) όπως ισχύουν κάθε φορά. β.Οι συντάξιμες αποδοχές προσδιορίζονται σύμφωνα με όσα ορίζονται στις σχετικές διατάξεις των Καταστατικών των Ταμείων. γ.Η κρίση για την πιστοποίηση ανικανότητας προς λήψη συντάξεως διενεργείται υπό της πρωτοβαθμίου επιτροπής οριστικής κρίσεως του Ταμείου Ασφάλισης Προσωπικού ΟΤΕ και σε δεύτερο βαθμό υπό της δευτεροβαθμίου επιτροπής του ΙΚΑ. δ.Τυχόν εργατικά ατυχήματα αναγγέλλονται στο Ταμείο Ασφάλισης Προσωπικού ΟΤΕ εντός πέντε εργάσιμων ημερών από τον εργοδότη ή τον ασφαλισμένο προκειμένου να κριθούν από τα αρμόδια όργανα του Ταμείου. ε.Η υπό της παρ. 2 του άρθρ. 23 του Καταστατικού του Ταμείου Ασφάλισης Προσωπικού ΟΤΕ προβλεπόμενη διακοπή συντάξεως, διενεργείται και για το προσωπικό των θυγατρικών εταιρειών του ΟΤΕ. στ.Το άρθρ. 19 παρ. 1δ του Καταστατικού του Ταμείου Ασφάλισης Προσωπικού ΟΤΕ για χορήγηση οικογενειακού επιδόματος θα εφαρμόζεται μόνο στις περιπτώσεις που ο εργοδότης βεβαιώνει ότι στις μικτές αποδοχές δεν περιέχεται οικογενειακό επίδομα. Η ισχύς της απόφασης αυτής αρχίζει από την δημοσίευσή της στην Εφημερίδα της Κυβερνήσεως. Για την συγχώνευση του ΤΑΠ-ΟΣΕ στον κλάδο ασθενείας του ΤΑΠ-ΟΤΕ βλέπε άρθρ. 29 Νόμ. 2676/4-5 Ιαν. 1999 (ΦΕΚ Α΄ 1), Τόμ. 21 σελ. 96,213. 